b'\n_START_ARTICLE_\nJuoksu\n_START_PARAGRAPH_\nJuoksu on useimpien jalallisten maael\xc3\xa4inten ja ihmisen nopein tapa liikkua ilman apuv\xc3\xa4lineit\xc3\xa4. Juoksu m\xc3\xa4\xc3\xa4ritell\xc3\xa4\xc3\xa4n tavaksi liikkua k\xc3\xa4vely\xc3\xa4 nopeammin pikaisin askelin siten, ett\xc3\xa4 kaikki jalat ovat ilmassa ennen kuin seuraavaksi askeltava jalka osuu maahan. Juoksu on my\xc3\xb6s suosittu tapa kuntoilla ja urheilla. H\xc3\xb6lkk\xc3\xa4 on hidasta juoksua.\n_START_SECTION_\nJuoksun fysikaaliset vaikutukset\n_START_PARAGRAPH_\nJuoksu vahvistaa syd\xc3\xa4nlihasta, kehitt\xc3\xa4\xc3\xa4 hengitys- ja verenkiertoelimist\xc3\xb6\xc3\xa4 sek\xc3\xa4 alentaa verenpainetta. Juoksun j\xc3\xa4lkeisen palautumisen aikana aivot eritt\xc3\xa4v\xc3\xa4t elimist\xc3\xb6\xc3\xb6n endorfiini\xc3\xa4, joka aiheuttaa rentouden tunteen.\n_START_SECTION_\nVaroitus\n_START_PARAGRAPH_\nJuoksemisen sopivuus terveydelle on syyt\xc3\xa4 tarkistaa ennen s\xc3\xa4\xc3\xa4nn\xc3\xb6llisesti tapahtuvan juoksemisen aloittamista, kun juoksua aloittava henkil\xc3\xb6 ei ole liikkunut s\xc3\xa4\xc3\xa4nn\xc3\xb6llisesti, ik\xc3\xa4\xc3\xa4 on yli 40 vuotta tai henkil\xc3\xb6ll\xc3\xa4 on ylipainoa. Ylipaino rasittaa niveli\xc3\xa4, joten merkitt\xc3\xa4v\xc3\xa4sti ylipainoisen kannattaa aloittaa k\xc3\xa4velyll\xc3\xa4 ja laihduttamisella.\n_START_SECTION_\nJuoksuvammat\n_START_PARAGRAPH_\nHarjoiteltaessa rasitusta kannattaa lis\xc3\xa4t\xc3\xa4 hitaasti juoksuvammojen v\xc3\xa4ltt\xc3\xa4miseksi. Oikeanlaiset juoksukeng\xc3\xa4t ja hyv\xc3\xa4 juoksutekniikka ehk\xc3\xa4isev\xc3\xa4t vammoja. Venyttelyt, hieronta, lepo ja kylm\xc3\xa4 vesi ehk\xc3\xa4isev\xc3\xa4t vammoja. Juoksijoille tyypillisi\xc3\xa4 vammoja ovat akillesj\xc3\xa4nnetulehdus, penikkatauti, juoksijan polvi, jalkapohjan kalvoj\xc3\xa4nteen tulehdus (Fascitis plantaris) ja reiden ulkosyrj\xc3\xa4n lihaksen (ITB) kipu.\n_START_SECTION_\nJalkineet\n_START_PARAGRAPH_\nJuoksua voi harrastaa siihen tarkoitetuilla juoksukengill\xc3\xa4 tai paljain jaloin. Nykyaikaiset tuetut lenkkikeng\xc3\xa4t nousivat suosioon 1970-luvulla. Juoksukeng\xc3\xa4n tarkoituksena on pehment\xc3\xa4\xc3\xa4 iskua jalan osuessa maahan, antaa pitoa, tukea jalkaa ja suojata jalkapohjaa. Viime vuosina jotkut juoksijat ovat pyrkineet v\xc3\xa4hent\xc3\xa4m\xc3\xa4\xc3\xa4n juoksuvammoja ryhtym\xc3\xa4ll\xc3\xa4 k\xc3\xa4ytt\xc3\xa4m\xc3\xa4\xc3\xa4n ohutpohjaisia eli minimalistisia juoksukenki\xc3\xa4, tai juoksemaan kokonaan paljain jaloin. Paljasjalkajuoksusta on tehty tutkimusta etenkin Harvardin yliopistossa.\n_START_SECTION_\nJuoksu-urheilu\n_START_PARAGRAPH_\nKilpajuoksulajeja ovat pikajuoksut (60\xc2\xa0m \xe2\x80\x93 400\xc2\xa0m), keskimatkat (800\xc2\xa0m \xe2\x80\x93 3\xc2\xa0000\xc2\xa0m), pitk\xc3\xa4t eli kest\xc3\xa4vyysmatkat (3\xc2\xa0000\xc2\xa0m \xe2\x80\x93maraton eli 42,195\xc2\xa0km) ja ultrajuoksut (yli 42,195\xc2\xa0km). Pikajuoksu oli antiikin olympiakisoissa yksi lajeista.'